Predkladacia správa

V dňoch 28. novembra – 2. decembra 2005 sa vo Viedni uskutoční  11. zasadnutie Generálnej konferencie Organizácie Spojených národov pre priemyselný rozvoj (UNIDO).

UNIDO vzniklo na základe príslušnej rezolúcie Valného zhromaždenia OSN                  1. 1. 1967    a v roku 1985 sa stalo odbornou organizáciou systému OSN. Jeho aktivity sú zamerané na podporu trvalo udržateľného priemyselného rozvoja v rozvojových a transformujúcich sa krajinách.

Generálna konferencia je najvyšším orgánom organizácie, schádza sa raz za dva roky a posudzuje správy Rady priemyselného rozvoja, ktorá je hlavným výkonným orgánom organizácie a generálneho riaditeľa UNIDO, schvaľuje program práce organizácie, jej rozpočet, stanovuje škálu príspevkov členských krajín, schvaľuje finančné pravidlá, dohliada nad efektívnym využívaním finančných zdrojov organizácie, menuje generálneho riaditeľa organizácie a pod.

Nadchádzajúce 11. zasadnutie Generálnej konferencie UNIDO zhodnotí realizáciu strednodobého rámcového programu na obdobie rokov 2004 – 2007, posúdi návrh rámcového programu na roky 2006 - 2009 a návrh rozpočtu na roky 2006-2007. Strategickým cieľom konferencie bude nájsť spoločnú platformu pre riešenie problémov rozvoja priemyslu v rozvojových a transformujúcich sa krajinách v kontexte súčasných výziev globalizácie a prispôsobenia sa UNIDO novým trendom svetovej ekonomiky na základe využitia jeho skúseností a komparatívnych výhod. Dôležitým nástrojom v tomto smere bude dlhodobá strategická vízia organizácie.

Požiadavka na prípravu dlhodobej strategickej vízie UNIDO vzišla počas                         10. zasadnutia Generálnej konferencie UNIDO v decembri 2003. Zámerom bolo skoncentrovanie programov UNIDO na užší záber priorít s dôrazom na zvyšovanie produktivity v rozvojových a transformujúcich sa krajinách prostredníctvom zvyšovania vedomostí, zručností a šírenia moderných technológií, so zohľadnením miléniových rozvojových cieľov OSN relevantných práci UNIDO a zložitých procesov globalizácie spôsobujúcej do určitej miery marginalizáciu chudobných krajín v súčasnej svetovej ekonomike a obchode. Výsledkom práce príslušnej pracovnej skupiny je dokument, ktorý bude predložený generálnej konferencii na posúdenie a schválenie. 

Návrh predpokladá tri hlavné prioritné oblasti aktivít UNIDO:
- 	zmierňovanie chudoby prostredníctvom podpory produktívnych kapacít;
- 	posilňovanie obchodných kapacít;
-	životné prostredie a energia (t. j. trvalo udržateľný priemyselný rozvoj v kontexte ochrany životného prostredia a využívania zdrojov energie).

Regionálna dimenzia dokumentu je zameraná najmä na Afriku (a v rámci nej na subsaharskú Afriku), ale aj ďalšie regióny Ázie, Latinskej Ameriky a tiež transformujúce sa krajiny.

Konferencia okrem štandardných bodov programu ďalej posúdi stav realizácie Dohody o spolupráci s Programom OSN pre rozvoj (UNDP) (pozn.: dohoda bola podpísaná v septembri 2004) a tiež niektoré body, ktoré sa nepodarilo uzavrieť na poslednom                       30. zasadnutí Rady priemyselného rozvoja v júni 2005 – napr. menovanie externého audítora organizácie.

Dôležitým bodom programu konferencie bude menovanie nového generálneho riaditeľa organizácie - na základe odporúčania Rady priemyselného rozvoja, prijatom na jej 30. zasadnutí, bude novým generálnym riaditeľom UNIDO na nadchádzajúce 4 roky menovaný K. K. Yumkella (Sierra Leone), ktorý nahradí súčasného generálneho riaditeľa                 C. Magariňosa po ukončení jeho druhého funkčného obdobia.

Súčasťou všetkých zasadnutí generálnej konferencie sú aj sprievodné podujatia priemyselného fóra (fórum je zvyčajne realizované v rámci bodu 9 programu), okrúhlych stolov a prezentácií. Na nadchádzajúcom 11. zasadnutí bude témou fóra „Priemyselný rozvoj, obchod a zmierňovanie chudoby prostredníctvom spolupráce Juh - Juh“, tri okrúhle stoly budú zamerané na podporu obchodu prostredníctvom rozvoja priemyselných kapacít                       v kontexte spolupráce Juh - Juh, spoluprácu v transfere technológií a posilňovanie obchodných kapacít – spoločný program UNIDO - WTO.

Náklady spojené s účasťou členov delegácie budú hradené z prostriedkov vysielajúcich organizácií. Predkladaný materiál nemá negatívny dosah na rozpočet, zamestnanosť a životné prostredie.